b'\n_START_ARTICLE_\nRaymond Chandler\n_START_PARAGRAPH_\nRaymond Thornton Chandler (23. hein\xc3\xa4kuuta 1888 Chicago, Yhdysvallat \xe2\x80\x93 26. maaliskuuta 1959 La Jolla, Yhdysvallat) oli yhdysvaltalainen kirjailija. H\xc3\xa4n kirjoitti rikosromaaneja, -novelleja ja elokuvak\xc3\xa4sikirjoituksia. H\xc3\xa4nt\xc3\xa4 pidet\xc3\xa4\xc3\xa4n yhten\xc3\xa4 niin sanotun kovaksikeitetyn rikoskirjallisuuden t\xc3\xa4rkeimmist\xc3\xa4 kirjoittajista. Kaikissa Chandlerin romaaneissa p\xc3\xa4\xc3\xa4henkil\xc3\xb6 on yksityisetsiv\xc3\xa4 Philip Marlowe.\n_START_SECTION_\nEl\xc3\xa4m\xc3\xa4\n_START_PARAGRAPH_\nChandlerin molempien vanhempien sukujuuret olivat Irlannin englantilaisessa kveekari-yhteis\xc3\xb6ss\xc3\xa4. Raymond Chandler syntyi Chicagossa Yhdysvalloissa 1888. Vanhempien erottua Chandler ja \xc3\xa4iti muuttivat Irlantiin. Chandler oli t\xc3\xa4ll\xc3\xb6in seitsem\xc3\xa4nvuotias. Irlannista \xc3\xa4iti ja Chandler muuttivat Lontooseen, jossa Chandler k\xc3\xa4vi koulua yksityisess\xc3\xa4 Dulwich Collegessa. Sielt\xc3\xa4 on per\xc3\xa4isin h\xc3\xa4nen kirjojensa sankarin nimi, sill\xc3\xa4 yksi koulun rakennuksista oli nimelt\xc3\xa4\xc3\xa4n Marlowe House. Koulun j\xc3\xa4lkeen Chandler ty\xc3\xb6skenteli jonkin aikaa meriministeri\xc3\xb6ss\xc3\xa4. T\xc3\xa4n\xc3\xa4 ajanjaksona h\xc3\xa4n my\xc3\xb6s kirjoitti runoja ja kirjallisuusarvosteluja. Los Angelesiin h\xc3\xa4n muutti 23-vuotiaana. Ensimm\xc3\xa4isess\xc3\xa4 maailmansodassa Chandler palveli Kanadan armeijassa. Ty\xc3\xb6skennelty\xc3\xa4\xc3\xa4n monella alalla Chandler p\xc3\xa4\xc3\xa4tyi \xc3\xb6ljy-yhti\xc3\xb6n johtajaksi, mutta sai potkut juomisen vuoksi 44-vuotiaana. T\xc3\xa4m\xc3\xa4n j\xc3\xa4lkeen Chandler alkoi kirjoittaa rikoskertomuksia Black Mask -lehteen. Ensimm\xc3\xa4isen romaaninsa h\xc3\xa4n kirjoitti 50-vuotiaana. Chandler meni 1925 naimisiin itse\xc3\xa4\xc3\xa4n 17 vuotta vanhemman Cissy Pascalin (1871\xe2\x80\x931954) kanssa. Avioliitto kesti Pascalin kuolemaan saakka._NEWLINE_Koko el\xc3\xa4m\xc3\xa4ns\xc3\xa4 ajan Chandleria vaivasi ulkopuolisuus. Englannissa h\xc3\xa4n oli yhdysvaltalainen ja Kaliforniassa liian englantilainen. Sama ulkopuolisuus v\xc3\xa4littyy Marlowen hahmosta._NEWLINE_Chandlerin esseest\xc3\xa4 "Se murhaa joka osaa":_NEWLINE_\xc2\xbb[N]oille kaduille t\xc3\xa4ytyy menn\xc3\xa4 sen miehen, joka ei itse ole ilke\xc3\xa4, joka ei pelk\xc3\xa4\xc3\xa4 eik\xc3\xa4 ole tahrannut sieluaan. \xe2\x80\x93 \xe2\x80\x93 H\xc3\xa4nen t\xc3\xa4ytyy olla t\xc3\xa4ydellinen mies ja tavallinen mies ja kuitenkin ep\xc3\xa4tavallinen. Hieman kulunutta sanontaa k\xc3\xa4ytt\xc3\xa4\xc3\xa4kseni h\xc3\xa4nen t\xc3\xa4ytyy olla kunnian mies \xe2\x80\x93 \xe2\x80\x93. H\xc3\xa4n puhuu kuin h\xc3\xa4nen ik\xc3\xa4kautensa mies puhuu, toisin sanoen karkeasti veistellen, huomaten herk\xc3\xa4sti kaiken groteskin, inhoten puolivillaisuutta ja halveksien pikkumaisuutta.\xc2\xbb\n_START_SECTION_\nTuotannosta\n_START_PARAGRAPH_\nKaikki romaanit liittyv\xc3\xa4t losangelesilaisen yksityisetsiv\xc3\xa4n Philip Marlowen juttuihin. "Mukava rehti yksityisetsiv\xc3\xa4, joka ei pudottaisi sikarintuhkaa lattialle eik\xc3\xa4 koskaan pid\xc3\xa4 mukanaan yht\xc3\xa4 asetta enemp\xc3\xa4\xc3\xa4", kuten Marlowe itse\xc3\xa4\xc3\xa4n kuvaili Vanhan kultarahan ensimm\xc3\xa4isell\xc3\xa4 sivulla. Romaanien juonet on punottu hyvin mutkikkaiksi, jopa sekaviksi. Chandlerin tarkoituksena lienee ollut pyrki\xc3\xa4 keskitt\xc3\xa4m\xc3\xa4\xc3\xa4n lukijan huomio juonen sijaan muihin asioihin, erotuksena perinteisist\xc3\xa4 murhatarinoista, joissa palapelim\xc3\xa4isen juonen seuraaminen on itsetarkoitus._NEWLINE_Kun Chandlerin tunnetuimmasta romaanista Syv\xc3\xa4 uni kuvattiin elokuvaa, joutui ohjaaja ottamaan yhteytt\xc3\xa4 Chandleriin, sill\xc3\xa4 h\xc3\xa4nk\xc3\xa4\xc3\xa4n ei pysynyt monimutkaisen juonen per\xc3\xa4ss\xc3\xa4._NEWLINE_Chandlerin varhaisissa novelleissa p\xc3\xa4\xc3\xa4henkil\xc3\xb6n\xc3\xa4 ei viel\xc3\xa4 ollut Philip Marlowe. Kertomukset ilmestyiv\xc3\xa4t etup\xc3\xa4\xc3\xa4ss\xc3\xa4 newyorkilaisessa Black Mask -viihdelukemistossa. Chandler kokeili novelleissa erilaisia yksityisetsiv\xc3\xa4tyyppej\xc3\xa4, ennen kuin vihdoin p\xc3\xa4\xc3\xa4tyi Philip Marlowen hahmoon.'